અયોધ્યા વિવાદ જાન્યુઆરી સુધી લંબાયો, તારીખ જાહેર કરવાનો સુપ્રીમનો ઈનકાર
ગુરુવાર, એપ્રિલ 25 2019, 00:06 Hrs(IST)
નવગુજરાત સમય | Publish Date: Oct 29 2018 10:05AM
દેશમાં રામ મંદિરનાં નિર્માણ પર વર્ષોથી ચાલી રહેલા વિવાદ વચ્ચે આજે સુપ્રીમ કોર્ટમાં આ મુદ્દા પર મહત્વની સુનાવણી થાય તેવી આશા વ્યક્ત કરવામાં આવી રહી હતી. સમગ્ર દેશની નજર સુપ્રીમ કોર્ટની સુનાવણી પર અટકેલી હતી. પરંતુ ચીફ જસ્ટિસ રંજન ગોગોઈ, જસ્ટિસ એસ કે કૌલ અને જસ્ટિસ કે એમ જોસેફની બેન્ચે સુનાવણી શરૂ કર્યા વગર જ જણાવી દીધુ કે આ કેસની સુનાવણી જાન્યુઆરી મહિનામાં થશે. ઈલહાબાદ હાઈકોર્ટમાં ૨૦૧૦ના ચુકાદા સામે રામલ્લા વિરાજમાન, હિંદૂ મહાસભા અને સુન્ની સેન્ટ્રલ વક્ફ બોર્ડે સુપ્રીમ કોર્ટમાં અપીલ કરી હતી.
કેન્દ્રીય મંત્રી ગિરિરાજ સિંહે કહ્યું, 'હવે હિંદૂઓની સહનશક્તિની હદ આવી ગઈ છે. મને તો એ વાતનો ડર લાગી રહ્યો છે કે, જો હિન્દૂઓની સહનશક્તિની હદ આવી જશે તો ખબર નહીં શુ થશે? સુપ્રીમ કોર્ટે જે નિર્ણય સંભળાવ્યો છે તેનો દરેક ધર્મના લોકોએ આદર કરવો જાઈએ. કારણ કે, દેશમાં સુપ્રીમ કોર્ટ સૌથી ઉપર છે.
સુપ્રીમ કોર્ટના ચીફ જસ્ટિસના અધ્યક્ષ સ્થાને રહેલી બેન્ચમાં સોમવારે ૧૧.૩૦ વાગ્યે અયોધ્યા રામ મંદિર - બાબરી મસ્જિદ જમીન વિવાદ મામલે સુનાવણી થશે. ચીફ જસ્ટિસ રંજન ગોગોઈ, જસ્ટિસ એસ કે કૌલ અને જસ્ટિસ કે એમ જોસેફની બેન્ચની આ મામલા પણ સુનાવણી કરશે. વરિષ્ઠ વકીલ જફરયાબ જિલાનીના જણાવ્યા અનુસાર, આજે સુપ્રીમ કોર્ટ એ નક્કી થશે કે અયોધ્યા કેસની સુનાવણી કરનારી બેઠકમાં કોણ-કોણ હશે તે નક્કી થશે. આ ઉપરાંત આ સુનાવણી થશે તો ક્યારે થશે તે પણ આજે નક્કી થઈ શકશે.
ગત ૨૭ સપ્ટેમ્બરે સુપ્રીમ કોર્ટે આ મામલામાં નિર્ણય આપતા જણાવ્યું હતું કે, અયોધ્યા મામલો બંધારણીય બેન્ચ પાસે ન મોકલી શકાય. જેના પછી હવે આ જમીન કોની છે તે માટે ટૂંક સમયમાં સુનાવણી શરૂ થશે. આ અગાઉ આ કેસમાં એક મર્યાદિત સવાલને બંધારણીય બેન્ચ પાસે મોકલવો કે નહીં તેના પર નિર્ણય આવ્યો હતો. વાસ્તવમાં, મુસ્લિમ પક્ષકારો તરફથી દલીલ હતી કે ૧૯૯૪માં ઈસ્માઈલ ફારૂકી કેસમાં સુપ્રીમ કોર્ટે પોતાના જજમેન્ટમાં કહ્યું હતું કે મસ્જિદમાં નમાઝ અદા કરવી એ ઈસ્લામનો અભિન્ન હિસ્સો નથી.
એવામાં આ નિર્ણય અંગે ફરીવાર પરીક્ષણની આવશ્યકતા છે. આ જ કારણસર પ્રથમ મામલાને બંધારણીય બેન્ચ સમક્ષ ન મોકલવો જોઈએ. સુપ્રીમ કોર્ટે પોતાના નિર્ણયમાં કહ્યું હતું કે આ મામલો બંધારણીય બેન્ચને રેફર કરવામાં નહીં આવે. સુપ્રીમ કોર્ટે બહુમતીથી કહ્યું હતું કે આ મામલે પુરાવાના આધારે પરીક્ષણ કરાશે, ધાર્મિક મહત્ત્વના આધારે નહીં.